Minister skærer igennem: Skolelederen bestemmer, om elever skal til nationale test - Folkeskolen.dk
Af: Stine Grynberg, Karen Ravn
”Det er skolelederen, der bestemmer ". Sådan lød det korte, klare svar fra Pernille Rosenkrantz-Theil, da folkeskolen.dk spurgte, hvem der kan bestemme om skoler, som ikke er udtrukket til de nationale test, skal gennemføre dem dette forår. Foto: Les Kaner
Rådmand i Aarhus Thomas Medom har spurgt Børne- og Undervisningsministeriet, hvem det helt nøjagtig er, der skal bestemme, om en given klasse eller skole skal deltage i de nationale test i år. Foto: Jens Peter Engedal
I dag starter bookingen af tider til dette forårs nationale test. Rådmand i Aarhus Thomas Medom opfordrer sine skoleledere til at sige nej til testene. Hvis det altså er muligt - for efter forliget i fredags var det endnu ikke klart, hvem der kan tage beslutningen, skrev folkeskolen.dk tidligere i dag. Senere på dagen fik redaktionen lejlighed til at spørge ministeren direkte:
Efter forliget i fredags er der en del usikkerhed om, præcis hvem der tager stilling til, om en given klasse eller skole skal deltage i de nationale test dette forår. Hvem har beslutningskompetencen?
"Det er skolelederen, der bestemmer det", lød det korte, klare svar fra Pernille Rosenkrantz-Theil.
Kommunerne er skoleejere
Skoleforligskredsen aftalte i fredags, at skolerne kan vælge ikke at gennemføre de nationale test i år. Når det alligevel kan være uklart, om det er kommunalbestyrelsen, der har beslutningskompetencen, skyldes det fokeskolelovens paragraf 40 stk. 2, som siger, at kommunalbestyrelsen fastlægger mål og rammer for skolernes virksomhed. Derfor protesterede kommunernes forening KL for eksempel også, da et folketingsflertal ville forbyde kommunerne at fortsætte med bindende færdigheds- og vidensmål i skolen.
I fredags besluttede skoleforligspartierne på Christiansborg, at dette års nationale test bliver frivillige for de fleste skoler. Undtaget er dog de 20 procent skoler med de dårligste eksamenskarakterer i matematik og dansk og en række tilfældigt udvalgte skoler, som skal gennemføre test for at give et billede af det gennemsnitslige niveau på landsplan.
I Aarhus Kommune har alle skoleledere her til formiddag modtaget en mail med en opfordring om ikke at tilmelde sig. Afsenderen er rådmand for børn og unge-området, Thomas Medom (SF), der længe har været kritisk overfor de nationale test. Han giver i mailen udtryk for at han mener at værdien af de nationale test er behæftet med så stor usikkerhed, at elever, forældre og medarbejdere ikke bør pålægges at arbejde med dem.
Uklart hvem som kan træffe beslutningen
Thomas Medom bad Undervisningsministeriet om at melde ud, hvor beslutningskompetencen ligger. Han skrev i en mail, at hvis det var hos byrådet, ville han bede om Aarhus' byråds opbakning til, Aarhus sætter de test i bero, de kan. I samme mail inviterer han sig selv til møde med skoleledernetværket, så man kan tage en drøftelse om emnet.
Senere på dagen gjorde Pernille Rosenkrantz-Theil over for folkeskolen.dk klart, at det er en beslutning, skolelederne kan træffe.,
Enhedsliten kalder i samråd: Hvorfor skal en femtedel udsættes for test, hvis resultater man ikke tror på?
Skoleleder vil lade lærerne bestemme
På Gudumholm Skole i Aalborg Kommune vil skoleleder Martin Eriksen overlade beslutningen til skolens lærere:
"Overordnet er jeg for test, hvis det er nogen test, man kan arbejde pædagogisk med", siger Martin Eriksen til folkeskolen.dk.
"Men nu er det jo tydeligt, at man ikke kan bruge de nationale test i forhold til at hjælpe det enkelte barn. Så hvis vi skal gøre det, skal det være fordi læreren har lyst til det og kan se et formål med det. For eksempel for at monitorere klassen eller bruge dem til en snak med eleverne om noget. Jeg kommer ikke til at pålægge lærerne at tage dem".